חוק לתיקון פקודת התעבורה (מס' 130), התשפ"ב–2022
הצעת חוק ממשלתית, הכנסת ה-24
פורסם: ספר החוקים, חוברת 2967, עמ' 772, 2022-03-15T00:00:00+02:00
בתיקון מס' 130 לפקודת התעבורה (להלן - הפקודה) נקבע הסדר שנועד להניח תשתית נורמטיבית לקיום ניסויים בהפעלת כלי רכב עצמאיים (אוטונומיים) בהפעלה מסחרית בכבישי ישראל, לרבות לשם הסעת נוסעים בתשלום (עד כה נערכו ניסויים ברכב עצמאי לפי הוראות תקנות התעבורה, אך רק בהפעלה שאינה מסחרית ועם נוכחות של נהג ברכב). כלי רכב עצמאיים הם כלי רכב שבהם מערכת נהיגה עצמאית ממוחשבת מחליפה את הנהג. 
לפי התיקון, מפעילי כלי רכב עצמאיים יחויבו בקבלת היתר הפעלה מהמפקח על התעבורה במשרד התחבורה והבטיחות בדרכים, בכפוף לתנאים הקבועים בתיקון, ובהם שעל המפעיל להיות חברה שרשומה בישראל וכן תנאים הנוגעים להגנת סייבר. בעלי היתר ההפעלה יהיו אחראים כל היבטי ההפעלה של הרכב כאילו היו בעל הרכב, ובכלל זה על אירועים חריגים המתרחשים במסגרת ההפעלה הניסיונית. תוקף היתרי ההפעלה הוא ל-3 שנים, וניתן להאריכם בתקופות נוספות ובלבד שסך כל התקופות לא יעלה על 9 שנים. 
התיקון לפקודה כולל התאמות להוראות פקודת התעבורה, הנדרשות בשל המאפיינים הייחודיים של הפעלת הרכב העצמאי כרכב שלא יושב בו נהג. במסגרת זו, ניתנה לשרת התחבורה סמכות לקבוע בתקנות פטור מתחולת הוראות הפקודה או הוראות שיבואו במקום הוראות הפקודה, ואולם לגבי הוראות הפקודה הנוגעות להפעלת מונית, נקבע בתיקון כי לא ייקבע פטור לגבי רכב עצמאי המופעל כמונית, אלא אם כן הדבר מתחייב מהפעלת רכב כאמור ללא נהג או משימוש באמצעים הטכנולוגיים המותקנים בו לשם עמידתו בהוראות הפקודה. 
עוד קובע התיקון הוראות לעניין הסדרת מתן רישיון רכב לרכב העצמאי, ביטוח רכב עצמאי, סמכויות פיקוח והקמת ועדה מייעצת שתכלול נציגים מהגורמים הרלוונטיים, ושתפקידה לייעץ לשרת התחבורה לגבי התקנת תקנות בנושא רכב עצמאי. 
רוב ההוראות הנדרשות ליישום ההסדר שנקבע בחוק מעוגנות בתוספת ה-14 לפקודה, הכוללת תנאים למתן היתר הפעלה, חובות שיוטלו על בעלי היתרי ההפעלה ובהן חובות דיווח למשרד התחבורה לרבות על אירועים בטיחותיים וכן תנאים למתן רישיון רכב לרכב עצמאי. 
החוק ייכנס לתוקף חודש לאחר פרסומו ברשומות.